Δημοτικό Στάδιο Άρτας

Το Δημοτικό Στάδιο Άρτας είναι ένα ποδοσφαιρικό γήπεδο στην πόλη της Άρτας χτισμένο το 1957 με χωρητικότητα 1.500 ατόμων και είναι η έδρα της Αναγέννησης Άρτας. Το γήπεδο από το 2014 διαθέτει πλέον μόνο μία εξέδρα καθώς και τάπητα στίβου. Βρίσκεται στην οδό Κομμένου, δίπλα στον αρχαιολογικό χώρο του νεκροταφείου της Αρχαίας Αμβρακίας. Το Δημοτικό Στάδιο Άρτας (πρώην Εθνικό Στάδιο) φιλοξενεί κατά καιρούς αγώνες στίβου αλλά και διάφορες πολιτιστικές εκδηλώσεις.

 Η αρχική θέση του γηπέδου της Άρτας ήταν κοντά στην είσοδο της πόλης, δίπλα στην σημερινή Εθνική οδό Αντιρίου - Ιωαννίνων. Συγκεκριμένα, η θέση του πρώτου γηπέδου ήταν στο πεδίο βολής του σημερινού στρατοπέδου «Παπακώστα». Το 1937, κρίθηκε αναγκαιά η μεταφορά του γηπέδου σε άλλη θέση και τον Ιούνιο του ίδιου έτους, ξεκίνησαν τα έργα στην τοποθεσία που βρίσκεται το σημερινό γήπεδο, στην οδό Κομμένου. Στο νέο γήπεδο υπήρχε μόνο ο αγωνιστικός χώρος και οι θεατές παρακολουθούσαν τους αγώνες από τον γειτονικό λόφο Περάνθης ενώ το 1957 άρχισαν οι εργασίες διαμόρφωσης του χώρου και το γήπεδο απέκτησε τις βασικές δομές μίας αθλητικής εγκατάστασης. Κατά καιρούς το Δημοτικό Στάδιο έχει φιλοξενήσει αγώνες ανάμεσα στην Αναγέννηση και σημαντικές όμαδες του ελληνικού ποδοσφαίρου. Παναθηναϊκός : Στις 11 Μαρτίου 1965, η τοπική Αναγέννηση έδωσε φιλικό αγώνα με τον Παναθηναικό. Στον συγκεκριμένο αγώνα, ο Παναθηναικός κέρδισε την Αρτινή ομάδα με σκορ 5-4. Τρία γκολ για το τριφύλλι σημείωσε ο Πάκος και δύο ο Σπετσαρίας ενώ για την Αναγέννηση, τα γκολ σημείωσαν ο Κατσάνος (στο 20’ και 30’), ο Αμβράζης (στο 37’) και ο Χρηστάκης (στο 82’). Τον αγώνα παρακολούθησαν 5000 θεατές και διαιτητής ήταν ο Γιαννιώτης ρέφερι Κώστας Ρώϊμπας. Την περίοδο 64-65, ο Παναθηναικός είχε στο ρόστερ του μεγάλα ονόματα του ελληνικού ποδοσφαίρου όπως τον Τάκη Οικονομόπουλο και εκείνη τη χρονιά κέρδισε αήττητος το πρωτάθλημα. Προπονητής του Παναθηναικού ήταν ο Στέφαν Μπόμπεκ ένω προπονητής της Αναγέννησης ήταν ο παλαίμαχος τερματοφύλακας του Ολυμπιακού, ο Στέλιος Κουρουκλάτος. Α.Ε.Κ : Η Αναγέννηση Άρτας αντιμετώπισε δύο φορές την Α.Ε.Κ για το θεσμό του κυπέλλου Ελλάδας. Η πρώτη αναμέτρηση ανάμεσα στις δύο ομάδας έγινε στις 25 Απριλίου 1964 στο Δημοτικό Στάδιο Άρτας. Η πανίσχυρη τότε Α.Ε.Κ έκανε επίδειξη δύναμης και νίκησε την Αναγέννηση με 7-0. Τρία γκολ για την Α.Ε.Κ σημείωσε ο Μίμης Παπαϊωάννου (στο 33΄,48΄και 63΄), δύο τέρματα σημείωσε ο Παπαγεωργίου (στο 16΄και στο 75΄) και από ένα γκολ οι Πετρίδης (στο 44΄) και ο Σταματιάδης (στο 78΄). Την περίοδο 64-65, η Α.Ε.Κ, εκτός από τον Μίμη Παπαϊωάννου είχε στο ρόστερ της και άλλους σημαντικούς παίχτες όπως ο Μίλτος Παπαποστόλου και ο Στέλιος Σκευοφύλακας και εκείνη τη χρονιά η ομάδα αναδείχθηκε κυπελλούχος Ελλάδας. Προπονητής της Α.Ε.Κ ήταν ο Αυστριακός Χάινριχ Μίλερ. Η δεύτερη αναμέτρηση έγινε και πάλι στα πλαίσια του κυπέλλου Ελλάδας και οι κιτρινόμαυροι κέρδισαν την Αναγέννηση Άρτας με σκορ 1-4. Ο συγκεκριμένος αγώνας διεξήχθη στις 9 Οκτωβρίου 1989 στο γήπεδο Ανέζας διότι στο Δημοτικό Στάδιο βρίσκονταν σε εξέλιξη εργασίες ανάπλασης του γηπέδου. Το ρεκόρ θεατών στο Δημοτικό Στάδιο Άρτας σημειώθηκε το 1970 όταν η τοπική Αναγέννηση Άρτας υποδέχτηκε τον ΠΑΣ Γιάννινα για το πρωτάθλημα της Β΄Εθνικής. Τη συγκεκριμένη περίοδο η ομάδα της Άρτας είχε πραγματοποιήσει μια από τις καλύτερες χρονιές της ιστορίας της και τερμάτισε στην τρίτη θέση ενώ στον συγκεκριμένο αγώνα με την ομάδα των Ιωαννίνων κόπηκαν 7.389 εισιτήρια ενώ ο αγώνας έληξε ισόπαλος 0-0. Το γήπεδο βρίσκεται στην οδό Κομμένου, δίπλα στον αρχαιολογικό χώρο του δυτικού νεκροταφείου της Αρχαίας Αμβρακίας και απέχει περίπου 1 χλμ. από την ιστορική γέφυρα Άρτας ενώ η απόσταση από τον σταθμό ΚΤΕΛ είναι περίπου 4 χλμ. μέσω της Περιφερειακής οδού, 3,5 χλμ. μέσω της οδού που διατρέχει το λόφο Περάνθης και 2,5 χλμ. μέσω της οδού Τζουμέρκων. Η συντομότερη διαδρομή προς το γήπεδο για τους επισκέπτες από Θεσσαλονίκη, Ιωάννινα, Πρέβεζα και Ηγουμενίτσα είναι εκείνη στο ύψος της πλατείας Ευζώνων και διαμέσου της οδού Αλεξάνδρου Ζάρα μπορούν να φθάσουν στην οδό Κομμένου και από εκεί στο Δημοτικό Στάδιο Άρτας.